Petras Bražėnas

Petras Bražėnas (g. 1941 m. sausio 1 d. Mažeikiuose, Molėtų valsčius) – Lietuvos literatūros kritikas, pedagogas, profesorius.

Biografija 

1958 m. baigė Molėtų vidurinę mokyklą, 1965 m. Vilniaus universitetą. 1967–1970 m. mokytojavo. 1970–1976 m. LKP CK kultūros skyriaus instruktorius. Nuo 1975 m. Lietuvos rašytojų sąjungos narys. 1976-1986 m. Lietuvos rašytojų sąjungos valdybos sekretorius, 1986-1990 m. Lietuvos rašytojų sąjungos valdybos pirmasis sekretorius. 1978 m. apgynė filologijos mokslų kandidato (humanitarinių mokslų daktaro) disertaciją.   

Nuo 1990 m. tuomečio Vilniaus pedagoginio universiteto (vėliau Lietuvos edukologijos universiteto) dėstytojas, nuo 1992 m. Lituanistikos fakulteto dekanas, docentas, Lietuvių literatūros katedros profesorius. [3] Bakalaurų ir magistrantūros studijose skaitė kursus "Lietuvių literatūros procesas", "Lietuvių literatūros klasikai (Petras Cvirka)", "Literatūrologinio teksto analizė" ir kt. 1976-1990 m. Lietuvos rašytojų sąjungos savaitraščio "Literatūra ir menas" redkolegijos narys. VPU mokslo darbų "Žmogus ir žodis" redakcinės kolegijos (nuo 1999 m.), VPU senato (nuo 1995 m.) narys.

Kūryba 

Literatūrologinių Petro Bražėno tyrinėjimų akiratyje – lietuvių proza, jos šiandieninės tendencijos. Nuo 1971 m. literatūrinėje spaudoje jis skelbė naujausių lietuvių romanų ir apysakų knygų recenzijas, itin domėjosi J. Apučio, J. Avyžiaus, V. Bubnio, R. Kašausko, M. Sluckio proza. Studijoje "Žmogus aštuntojo dešimtmečio romane" (išleista kartu su straipsniais knygoje "Žmogus ir žodis prozoje") pateikė savą meninės žmogaus koncepcijos interpretaciją. Jos pagrindu ieškojo meninių (estetinių) kriterijų, kuriais galima būtų remtis vertinant konkrečius prozos kūrinius.

P. Bražėnas – vienas iš produktyviai tebedirbančių literatūros tyrinėtojų, kurie savo kūrybinį kelią pradėjo sovietmečiu. Nepriklausomybės metais pedagogo darbą jis derino su literatūrologija ir kritika, išleido dvi mokslo monografijas ("Petras Cvirka" ir "Juozo Apučio kūryba"), mokymo metodinę priemonę lietuvių filologijos studentams "Prozos kūrinio analizė". Naujausioje knygoje "Amžininkai ir bendraamžiai" paskelbta išsami studija apie R. Klimo romaną "Maskvos laikas", straipsnių ir recenzijų apie K. Barėno, R. Gavelio, L.Gutausko, B. Jonuškaitės, G. Kanovičiaus, V. Martinkaus, D. Mušinsko, A. Zurbos prozą, V. Daujotytės, J. Sprindytės, V. Sventicko, A. Zalatoriaus kritiką.

Skaitytojas vertina vaizdingumą ir temperamentingumą P. Bražėno straipsniuose ir studijose, polemišką, tačiau logiškai aiškią ir argumentuotą kalbą. Ne vienas P. Bražėno straipsnis yra parašytas kaip esė.

Spaudoje yra paskelbęs per 200 mokslinių straipsnių, recenzijų, esė.

Bibliografija 
 Ties dešimtmečių riba: kritikos etiudai. – Vilnius: Vaga, 1974. – 269 p.
 Šiuolaikinės kritikos problemos / Vitas Areška, Vincas Auryla, Petras Bražėnas, Vytautas Galinis, Leonas Gineitis, Alfredas Guščius, Vytautas Kubilius, Vincas Kuzmickas, Stasys Lipskis, Ričardas Pakalniškis, Algis Samulionis, Juozas Stepšys, Albertas Zalatorius. – Vilnius: Vaga, 1975. – 449 p.
 Šiuolaikinės prozos problemos: straipsnių rinkinys. – Vilnius: Vaga, 1978. – 292 p.
 Žmogus ir žodis prozoje: lit. kritika. – Vilnius: Vaga, 1978. – 413 p.
 Žmogus ir žodis prozoje. – 2-asis leidimas. – Vilnius: Vaga, 1981. – 293 p.
 Metai ir akimirkos: apybraižos/ Petras Bražėnas, Laimonas Inis  - Vilnius, Vaga, 1982. - 283 p. 
 Romano šiokiadieniai ir šventės: lit. kritika. – Vilnius: Vaga, 1983. – 307 p.
 Будни и праздники романа: литовский роман 70-80-х годов. – Москва: Советский писатель, 1988. – 286 p.: portr. – ISBN 5-265-00250-2
 Petras Cvirka: monografija. – Vilnius: Vaga, 1998. – 421 p. – ISBN 5-415-00493-9
 Prozos kūrinio analizė. – Vilnius: Vilniaus pedagoginis universitetas, 2001. – 175 p. – ISBN 9955-516-08-9
 Lietuvių filologija: suprasti ir kurti: straipsnių rinkinys / Nida Poderienė, Petras Bražėnas. – Kaunas: NESTA advertising, 2007. – 265 p. – ISBN 978-9955-9894-4-8
 Juozo Apučio kūryba: monografija. – Vilnius: Lietuvos rašytojų sąjungos leidykla, 2007. – 430 p.: iliustr. – ISBN 978-9986-39-508-9
 Žmogiškųjų vertybių meninė raiška XX amžiaus lietuvių prozoje: mokslo darbų apžvalga. – Vilnius: VPU leidykla, 2008. – 19 p. – ISBN 978-9955-20-243-1
 Amžininkai ir bendraamžiai: studija, straipsniai, recenzijos. – Vilnius: Lietuvos rašytojų sąjungos leidykla, 2010. – 471 p.: iliustr. – ISBN 978-9986-39-655-0

Įvertinimas 
 1980 m. LSSR valstybinė premija

Šaltiniai 

LTSR valstybinės premijos laureatai
Lietuvos kritikai
Lietuvos dėstytojai